Sjakkens svar på superkjendisene
De siste ukene har også Harry Potter og Petter Northug dukket opp blant de figurene som Carlsen blir jamført med. Og torsdag hadde det svenske nyhetsbyrået TT dessuten kommet med «sjakkens Zlatan». - Det er nesten utallig med varianter jeg har sett, sier manager Espen Agdestein som prøver å få med seg så mye som mulig av det skrives om sin sjef rundt i internasjonale media.Da VG nylig spurte Carlsen hvordan det var å bli sammenlignet med så mange kjente navn, svarte han: - Jeg ser fram til den dagen andre blir sammenlignet med meg. - Men det er jo mange bra folk jeg blir satt i bås med! Selv synes Magnus Carlsen at Rafael Nadal er en passende sammenligning. Det er hans eget påfunn. - Det er mest relevant, mener VM-utfordreren. I tillegg til de rene sammenligningene kommer for eksempel stempler som «sjakkens rockestjerne» og «sjakkens poster boy».** Wolfgang Amadeus Mozart. Komponist, levde 1756-1791. Det var trolig Washington Post som var først ute med denne sammenligningen. Det skjedde allerede i 2004. Grunnen er åpenbar: begge var vidunderbarn. Carlsen har uttrykt at han er litt lei den sammenligningen. ** Justin Bieber. Sanger og tenåringsidol, 19 år. Engelske Independent mente at Carlsen ser ut som Bieber og fremholder at han har vært modell for motemerket G-Star Raw. Og selvfølgelig det faktum at han ble verdensener som 19-åring. ** Lionel Messi. Fotballspiller Barcelona 26 år. I fjor sammenlignet flere medier, blant annet spanske Sport, ham med Messi. - Han er verdens beste fotballspiller, og jeg er vel verdens beste sjakkspiller. Sånn sett er det noe likt. Men han er mer briljant enn meg, sa Carlsen til VG. ** Cristiano Ronaldo. Fotballspiller Real Madrid, 28 år. Carlsen er Real Madrid-supporter og setter således pris på sammenligningen som hans russiske sjakkrival Sergej Karjakin trakk i Moskovskije Novosti i november i fjor. «Aronian er Messi og Carlsen Ronaldo», mente Karjakin. ** David Beckham. Tidligere fotballspiller, 38 år. En rekke engelske medier har sammenlignet Carlsen med Beckham. Årsaken er modell-jobbingen sammen med Liv Tyler og at han gir sjakksporten en helt annen image enn det som har vært vanlig tidligere. ** Jimi Hendrix. Gitarist og låtskriver, 1942-1970. Så vidt vi har oppdaget er sammenligningen med Jimi Hendrix brukt bare én gang: på BBC Radio. ** Tiger Woods. Golfspiller, 37 år. Engelske Guardian var kanskje først ute med å trekke parallellen til golfikonet. «Carlsen er sjakkens Tiger Woods. På en god måte. Som Woods, før sitt fall, hadde et jerngrep på golfen, så har Carlsen blitt suveren i sjakk», skrev journalisten. ** Rafael Nadal. Tennisspiller, 27 år. Det er bare Magnus Carlsen selv som har trukket frem denne sammenligningen, som stod på trykk i VG i januar i fjor. «Han er tålmodig. Presser og presser og presser. Han maler motstanderne i senk», sa Carlsen. ** Johan Sebastian Bach. Komponist, levde 1685-1750. Sammenligningen med musikkgeniet var på VG Nett allerede i 2009 etter gullet i VM i lynsjakk. Ble gjentatt på BBC Radio av sjakkspilleren Daniel King ** Harry Potter. Romanfigur. Sjakklegenden Garry Kasparov trakk fram denne sammenligningen i en kronikk i Business Insider for en ukes tid siden. Kasparov sier at han tenkte på Harry Potter da han var trener for Carlsen. ** Petter Northug. Skiløper, 27 år. I Bjørge Stensbøls bok om «vinnerskallene» er både Magnus Carlsen og Petter Northug nevnt. Stensbøl nevnte sammenligningen i et intervju med VG for et par uker siden. ** Zlatan Ibrahimovic. Fotballspiller, 32 år. Første gang oppdaget i en sak som det svenske nyhetsbyrået TT sendte ut i dag om sjakkfeberen i Norge.
Magnus Carlsen (22) blir sammenlignet med alt fra Mozart og Bach til Justin Bieber og David Beckham.